Hvis du modtager en flyer fra Sundhedsstyrelsen med information om coronavaccinen, så skal du være særlig opmærksom på det, der står. Der er nemlig falske flyers i omløb.

Det ligner til forveksling en informationsseddel fra Sundhedsstyrelsen med både samme logo og skrifttype. Men det er det ikke. I flere store byer florerer der i øjeblikket falske flyers med Sundhedsstyrelsen som afsender. Flyers, der er fyldt med misinformation om coronavaccinerne. Det gør sig også gældende i Aalborg. - Det er vi rigtig ærgerlige over, siger Anders Cinicola, der er chefkonsulent i Region Nordjylland og ansvarlig for udrulning af vacciner. Han fortsætter: - Det er rigtig uheldigt, at man misbruger Sundhedsstyrelsens materiale til at udsende falsk information til borgerne. Information der har til hensigt, at folk fravælger at blive vaccineret. Ændrer ikke på nordjydernes holdning Region Nordjylland er ikke klar over, hvor mange falske sedler, der er i omløb. Anders Cinicola har dog ikke indtrykket af, at det er særlig mange. - Vi har en høj tilslutning til både 1., 2. og 3. stik, så vi glæder os over, at den falske information, der nu er i omløb, tilsyneladende ikke er noget, der ændrer på det, siger han. Han har alligevel en anbefaling til alle nordjyder, der altså nu kan risikere at få én af de misinformerende sedler i hænderne. - Man skal altid forholde sig kritisk til den information, man får, og ellers altid tilgå Sundhedsstyrelsen og de officielle myndigheders hjemmesider, siger han.